**Návrh**

**ZÁKON**

z ...................... 2017,

**ktorým sa mení zákon č. 319/2013 Z. z. o pôsobnosti orgánov štátnej správy pre sprístupňovanie biocídnych výrobkov na trh a ich používanie a o zmene a doplnení niektorých zákonov (biocídny zákon)**

Národná rada Slovenskej republiky sa uzniesla na tomto zákone:

**Čl. I**

Zákon č. 319/2013 Z. z. o pôsobnosti orgánov štátnej správy pre sprístupňovanie biocídnych výrobkov na trh a ich používanie a o zmene a doplnení niektorých zákonov (biocídny zákon) sa mení takto:

1. § 14 vrátane nadpisu znie:

„**§ 14**

**Úhrady, ročné platby a poplatky**

(1) Ministerstvo hospodárstva vyberá

1. úhrady za odborné služby vykonané na žiadosť právnickej osoby alebo fyzickej osoby podnikateľa podľa tohto zákona a osobitného predpisu,[46)](https://www.slov-lex.sk/pravne-predpisy/SK/ZZ/2013/319/20140101#poznamky.poznamka-46)
2. ročné platby za biocídne výrobky sprístupnené na trhu v Slovenskej republike,46a)
3. správne poplatky podľa osobitného predpisu.[47)](https://www.slov-lex.sk/pravne-predpisy/SK/ZZ/2013/319/20140101#poznamky.poznamka-47)

(2) Úhrady prijaté za odborné služby podľa odseku 1 písm. a) sú vedené na účte ministerstva hospodárstva zriadenom podľa [§ 4 ods. 1 písm. g)](https://www.slov-lex.sk/pravne-predpisy/SK/ZZ/2013/319/20140101#paragraf-4.odsek-1.pismeno-g).

(3) Úhrady podľa odseku 1 písm. a) sa môžu použiť na

1. vyplatenie odmien a výdavkov osobám spolupracujúcim pri vykonávaní hodnotenia na základe zmluvy uzavretej podľa § 4 ods. 4,
2. úhradu výdavkov, ktoré vznikli ministerstvu hospodárstva v súvislosti s poskytovaním odborných služieb pri zabezpečovaní hodnotenia; suma vo výške týchto výdavkov sa prevedie z účtu zriadeného podľa § 4 ods. 1 písm. g) na príjmový účet ministerstva hospodárstva.

(4) Ak právnická osoba alebo fyzická osoba podnikateľ v lehote určenej vo výzve ministerstva hospodárstva úhradu podľa odseku 1 písm. a) neuhradí, ministerstvo hospodárstva po márnom uplynutí tejto lehoty konanie zastaví.

(5) Ak sa odborná služba neuskutočnila z dôvodu na strane právnickej osoby alebo fyzickej osoby podnikateľa, ktorý žiada o jej vykonanie, ministerstvo hospodárstva rozhodne o zamietnutí žiadosti a o vrátení úhrady podľa odseku 1 písm. a),[48)](https://www.slov-lex.sk/pravne-predpisy/SK/ZZ/2013/319/20140101#poznamky.poznamka-48) najviac však vo výške 60 % zo zaplatenej úhrady. Nevrátená časť úhrady sa odvedie na príjmový účet ministerstva hospodárstva.

(6) Ak sa odborná služba neuskutočnila bez zavinenia právnickej osoby alebo fyzickej osoby podnikateľa, ktorý žiada o jej vykonanie, ministerstvo hospodárstva úhradu podľa odseku 1 písm. a) v plnej výške vráti.

(7) Ministerstvo hospodárstva vráti aj časť úhrady podľa odseku 1 písm. a), ktorá nebola použitá na účel podľa odseku 3.

(8) Proti rozhodnutiu ministerstva hospodárstva o vrátení úhrad podľa odseku 6 alebo odseku 7 nie je možné podať rozklad. Rozhodnutie nadobúda právoplatnosť dňom doručenia.

(9) Časť úhrady podľa odseku 7 sa nevráti, ak neprevyšuje sumu desať eur.

(10) Nárok na vrátenie úhrady podľa odseku 6 alebo odseku 7 zaniká uplynutím troch rokov od konca kalendárneho roka, v ktorom bola úhrada zaplatená.

(11) Ročné platby podľa odseku 1 písm. b) sa odvádzajú na príjmový účet ministerstva hospodárstva.

(12) Ročné platby sú splatné bez výzvy ministerstva hospodárstva každoročne do 30. júna kalendárneho roka.

(13) Prvá ročná platba za biocídny výrobok sprístupnený na trhu v Slovenskej republike podľa § 20 sa platí bez výzvy ministerstva hospodárstva v kalendárnom roku nasledujúcom po roku nadobudnutia účinnosti rozhodnutia o zapísaní biocídneho výrobku do registra biocídnych výrobkov sprístupnených na trhu v Slovenskej republike.

(14) Prvá ročná platba za biocídny výrobok sprístupnený na trhu v Slovenskej republike na základe autorizácie alebo na základe povolenia na paralelný obchod podľa osobitného predpisu1) sa platí bez výzvy ministerstva hospodárstva v kalendárnom roku nasledujúcom po roku nadobudnutia účinnosti rozhodnutia o autorizácii alebo povolenia na paralelný obchod.

(15) Ak ročná platba nie je zaplatená alebo nie je zaplatená v plnej výške v stanovenej lehote podľa odseku 12, možno ju zaplatiť v dodatočnej lehote do 30. septembra toho istého kalendárneho roka, pričom príslušná sadzba ročnej platby je dvojnásobná.

(16) Nezaplatenie ročnej platby za biocídny výrobok sprístupnený na trhu podľa § 20 alebo jej nezaplatenie v plnej dvojnásobnej výške ani v dodatočnej lehote podľa odseku 15 má účinky oznámenia o ukončení sprístupňovania biocídneho výrobku podľa § 20 ods. 6.

(17) Ak ročná platba za biocídny výrobok sprístupnený na trhu na základe autorizácie alebo na základe povolenia na paralelný obchod podľa osobitného predpisu1) nie je zaplatená alebo nie je zaplatená v plnej dvojnásobnej výške ani v dodatočnej lehote podľa odseku 15, ministerstvo hospodárstva vydá rozhodnutie o zrušení autorizácie alebo zrušení povolenia na paralelný obchod a rozhodnutie o zrušení vyznačí v Registri pre biocídne výrobky.25) Proti rozhodnutiu ministerstva hospodárstva podľa predchádzajúcej vety nie je možné podať rozklad.

(18) Predmet, náležitosti a sadzbu úhrad za odborné služby vykonávané ministerstvom hospodárstva a ročných platieb za biocídne výrobky sprístupnené na trhu v Slovenskej republike ustanoví nariadenie vlády Slovenskej republiky.“.

Poznámky pod čiarou k odkazom 46, 46a, 47 a 48 znejú:

„46) Čl. 80 ods. 2 nariadenia (EÚ) č. 528/2012 v platnom znení.

46a) Čl. 80 ods. 2 a 3 nariadenia (EÚ) č. 528/2012 v platnom znení.

47) Príloha Sadzobník správnych poplatkov časť VIII položka 153a zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.

48) Napríklad čl. 7 ods. 4, čl. 26 ods. 4, čl.43 ods. 4 nariadenia (EÚ) č. 528/2012 v platnom znení.“.

2. V § 20 ods. 1 písm. b) sa slovo „dva“ nahrádza slovom „tri“.

**Čl. II**

Tento zákon nadobúda účinnosť 1. marca 2018.